Úradný vestník L 263 , 26/09/1998 S. 0012 - 0014



Nariadenie Komisie (ES) č. 2042/98 z 25. septembra 1998, ktorým sa stanovujú osobitné podmienky pre pomoc v oblasti súkromného skladovania bravčového mäsa KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (EHS) č. 2759/75 z 29. októbra 1975 o spoločnej organizácii trhu s bravčovým mäsom [1], naposledy zmenené a doplnené nariadením (ES) č. 3290/94 [2], a to najmä na jeho článok 4 (6) a článok 5 (4), keďže je potrebné v súvislosti s bravčovým mäsom prijať intervenčné opatrenia v prípade poklesu priemernej ceny jatočných tiel ošípaných na reprezentatívnom trhu spoločenstva na menej ako 103 % základnej ceny, a ak je pravdepodobné, že cena zostane pod touto úrovňou; keďže na trhu prišlo k poklesu cien pod spomínanú úroveň a keďže táto situácia môže vzhľadom na sezónne a cyklické trendy pretrvávať; keďže sa musia prijať intervenčné opatrenia; keďže tieto opatrenia môžu obmedziť poskytnutie výpomoci súkromným skladom; keďže z hľadiska možného trvania terajšej krízovej situácie v oblasti bravčového mäsa je potrebné, aby boli prevádzkovatelia donútení vyvážať produkty tvoriace predmet hospodárskych zmlúv o skladovaní s cieľom predísť ich návratu na trh spoločenstva po ich vyskladnení; keďže tieto vývozy by sa mali uskutočňovať podľa určitých ustanovení nariadenia Komisie (EHS) č. 3444/90 [3], naposledy zmeneného a doplneného nariadením (ES) č. 3533/93 [4]; keďže článok 3 nariadenia Rady (EHS) č. 2763/75 [5] umožňuje skrátenie alebo predĺženie doby skladovania; keďže preto by sa malo prijať ustanovenie ohľadom stanovenia nielen množstva výpomoci pre špecifickú dobu skladovania, ale aj množstvo, ktoré treba pridať alebo odobrať v prípade skrátenia alebo predĺženia tejto doby; keďže pre uľahčenie správnych a kontrolných úkonov súvisiacich s uzavretím hospodárskych zmlúv by sa mali stanoviť minimálne množstvá; keďže výška záruky by sa mala stanoviť na takej úrovni, aby bol skladovateľ prinútený plniť povinnosti, ktoré na seba nabral; keďže opatrenia ustanovené v tomto nariadení sú v súlade s mienkou Riadiaceho výboru pre bravčové mäso, PRIJALA TOTO NARIADENIE: Článok 1 1. Počnúc 28. septembrom 1998 sa v zmysle nariadenia (EHS) č. 3444/90 môžu predkladať žiadosti o poskytnutie príspevku na súkromné skladovanie. Zoznam produktov, na ktoré sa príspevok poskytuje, ako aj jeho príslušná výška sú uvedené v prílohe k tomuto nariadeniu. 2. Bez toho, aby boli dotknuté ustanovenia článku 3 (4) nariadenia (EHS) č. 3444/90, všetky zmluvné produkty sa musia vyvážať najneskôr šesťdesiaty deň po uplynutí maximálne dohodnutej doby, a to v súlade s jednou z troch možností uvedených v článku 9 (4) príslušného nariadenia. 3. Ustanovenia článku 6 (3) nariadenia (EHS) č. 3444/90 sa po vykonaní nevyhnutných zmien týkajú len nevyvezených množstiev. 4. Ak sa obdobie skladovania predĺži alebo skráti, upraví sa primerane aj výška príspevku. Množstvo prídavkov a zrážok na mesiac a na deň je stanovené v stĺpcoch 6 a 7 prílohy k tomuto nariadeniu. Článok 2 Minimálne množstvo na jednu hospodársku zmluvu a produkt je nasledujúce: a) vykostené produkty: 10 ton; b) ostatné produkty: 15 ton. Článok 3 Výška záruky je 20 % z príspevku stanoveného v prílohe k tomuto nariadeniu. Článok 4 Toto nariadenie nadobúda účinnosť dňom svojho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 25. septembra 1998 Za Komisiu Franz Fischler člen Komisie [1] Ú. v. ES L 282, 1.11.1975, s. 1. [2] Ú. v. ES L 349, 31.12.1994, s. 105. [3] Ú. v. ES L 333, 30.11.1990, s. 22. [4] Ú. v. ES L 321, 23.12.1993, s. 9. [5] Ú. v. ES L 282, 1.11.1975, s. 19. -------------------------------------------------- Príloha (ECU/t) | KN kód | Produkty, v súvislosti s ktorými sa poskytuje výpomoc | Množstvo pomoci na dobu skladovania (mesiace) | Prídavok alebo zrážka | 4 | 5 | 6 | na mesiac | na deň | 1 | 2 | 3 | 4 | 5 | 6 | 7 | ex0203 | Mäso z domácich ošípaných, čerstvé alebo chladené | | | | | | ex02031110 | Jatočné polovičky s hlavou a sadlom, ale bez predných nožičiek, chvosta, obličiek, kožky a miechy | 315 | 352 | 389 | 37 | 1,24 | ex02031211 | Stehná a kusy z nich | 379 | 421 | 463 | 42 | 1,41 | ex02031219 | Pliecka a kusy z nich | 379 | 421 | 463 | 42 | 1,41 | ex02031911 | Predné štvrtky | 379 | 421 | 463 | 42 | 1,41 | ex02031913 | Chrbtovina s alebo bez krkovičky alebo krkovička oddelene, chrbtovina s alebo bez panenskej | 379 | 421 | 463 | 42 | 1,41 | ex02031915 | Hrude v celosti alebo pravouhlo orezané | 197 | 230 | 263 | 33 | 1,09 | ex02031955 | Hrude v celosti alebo pravouhlo orezané, bez kože a rebier | 197 | 230 | 263 | 33 | 1,09 | ex02031955 | Nožičky, pliecka, predné štvrtky, chrbtovina s alebo bez krkovičky alebo krkovička oddelene, chrbtovina s alebo bez panenskej, vykostené | 379 | 421 | 463 | 42 | 1,41 | ex02031955 | Diely zodpovedajúce "stredom", s alebo bez kože, alebo tuku, vykostené | 290 | 325 | 360 | 35 | 1,17 | ex02031959 | Diely zodpovedajúce "stredom", s alebo bez kože, alebo tuku, na kosti | 290 | 325 | 360 | 35 | 1,17 | --------------------------------------------------